Orban: Dacă nu se va aduna cvorumul este vina exclusiv a faptului că Dragnea a încercat să confişte această temă în interes propriu

Preşedintele PNL, Ludovic Orban, susţine că deplânge implicarea „total neoportună şi nesinceră a PSD şi a lui Liviu Dragnea” în referendumul pentru familie, argumentând că, dacă nu se va aduna cvorumul pe tema modificării Constituţiei, este vina exclusiv a faptului că „liderul social-democrat a încercat să confişte această acţiune”, transmite Agerpres.

„Vreau să spun câteva cuvinte despre modul în care s-a derulat campania de o parte şi de alta, respingând orice fel de exagerare din partea oricărui părţi. De asemenea deplâng implicarea total neoportună şi nesinceră a lui Liviu Dragnea şi a PSD în acest referendum şi le spun tuturor românilor că acest referendum nu este nici al PSD, nici al lui Liviu Dragnea, este un referendum care ne priveşte pe fiecare dintre noi şi este un referendum prin care decidem modul în care va funcţiona familia, dacă va funcţiona sau nu în sensul creştin, în sensul moralei creştine. (…) N-ar trebui să îşi asume nimeni acest lucru. Sigur că pe tot ce pune mâna Dragnea se ofileşte, se compromite sau se distruge. Dacă nu se va aduna cvorumul pe această temă în care opinia majorităţii zdrobitoare a populaţiei este bine cunoscută, pentru că s-au făcut foarte multe sondaje, este vina exclusiv a faptului că Dragnea a încercat să confişte această temă în interes propriu şi că a determinat foarte mulţi români să nu vină la acest referendum numai pentru a nu-i face un serviciu lui Dragnea”, a declarat Orban, după ce a votat la şcoala gimnazială nr.1 din Dobroeşti.

El a apreciat că cei care încurajează cetăţenii să nu meargă la vot nu fac un bine democraţiei.

„Vor urma şi alte referendumuri, poate facem modificarea Constituţiei să introducem 6 % din PIB în bugetul pentru educaţiei, poate facem referendumuri pentru a introduce în Constituţie iniţiativa cetăţenească de integritate în exercitarea funcţiei publice. Orice fel de campanie care este făcută împotriva exercitării dreptului de vot al cetăţenilor nu face bine democraţiei. Resping orice politizare de o parte sau de alta. De asemenea, pe orice temă importantă din societate noi nu trebuie să ne stabilim poziţiile în funcţie de poziţiile PSD şi ale lui Liviu Dragnea. Dacă Liviu Dragnea se bate cu cărămida în piept, nu înseamnă că noi trebuie să ne facem musulmani sau dacă Liviu Dragnea spune că apără pădurile virgine, nu trebuie să punem mâna pe secure şi să tăiem pădurile. Dacă Liviu Dragnea spune că susţine cota unică de impozitare, nu trebui ca noi să ne apucăm să susţinem cota progresivă de impozitare.

Pe fiecare temă, fiecare cetăţean trebuie să se raporteze în conformitate cu propriul discernământ, cu propriile convingeri, cu propria conştiinţă”, a adăugat Orban.

În legătură cu prezenţa redusă la vot, Orban a spus că „este dreptul fiecărui cetăţean să se raporteze aşa cum îi dictează propria opinie, propriei convingeri, să vină sau să nu vină la vot”. El a susţinut că PNL nu a făcut niciodată campanie pentru a aduce oamenii cu arcanul la vot.

Sursa Foto: Facebook